钦定古今图书集成/方舆汇编/职方典/第1108卷 > 《长溪修学记》叶适
## 钦定古今图书集成/方舆汇编/职方典/第1108卷 > 《长溪修学记》叶适

县初设学，不置粮，士虽居不能食也。先令黄君龟朋
出新意分釐收拾，良苦，始得食。而学屋百楹，又破漏
倾侧，则虽食将不能居。今令江君润祖治暇日，坐直
舍，不烦役徒，而坏者忽成，则居与食皆遂矣。其为士
者叹曰：“自庆历后，为令何啻数十，独二君有功于学，
而江君勇于为民，凡可以自力而利其人者，不待告”
请，尝先事率作无怠，非缘饰学校以美其名也，故相
与谂记。惟长溪弥亘山海，最巨邑，宦游满天下。廉村
薛氏举进士，为闽越首，赤岸尤盛。往年迎蜀人师先
生于金台寺，事之如古游夏之俦，其言论风指，皆世
守之。先生没，即寺建祠，正岁若讳日，必奠谒，盛礼逾
一周，敬不衰。盖其俗朴而专，和而静，其士缛于文而
厚于质，既能思其师而不忍忘，固宜思其令而不忍
忘也。夫师之不忘以道，令之不忘以政，三代远矣，今
有政而不由学，孔孟远矣，师有道而不知统也。学非
一日之积也，道岂一世而盛哉？理无形也，因润泽浃
洽而后著，此《兑》之所以贵讲习也。其始若可越，其久
乃慰其父兄之思，择士之知《伦类统记》者，主其弟子
以继先王之道，使习而愈悦，久而愈成，是先生因令
而愈不忘也，是令与先生交相为不忘也。